Michal Kopecký

Ako ju získať

Praktický návod ako stretnúť, spoznať a získať ženu svojich snov

Ukážka z elektronickej knihy

Michal Kopecký

AKO JU ZÍSKAŤ

Text copyright © 2017 Michal Kopecký

Publishing copyright © 2017 Magnet na ženy s.r.o.

Grafická úprava a ilustrácie: Kenneth Star

Jazyková a textová úprava: Evka Kopecká

Všetky práva vyhradené.

ISBN 978-80-972296-1-0

APLIKOVANÍM INFORMÁCIÍ A RÁD Z TEJTO KNIHY DOSIAHNEŠ ZLEPŠENIE V DESIATICH SMEROCH:

1. Budeš k sebe priťahovať ženy, ktoré sa k tebe hodia a ktoré chceš ty.

2. Staneš sa pre ženy pánom božským a ženy sa ti budú chcieť zapáčiť.

3. Dokážeš sa baviť s kýmkoľvek neznámym s ľahkosťou a bez stresu.

4. Budeš sa vedieť zoznámiť s akoukoľvek ženou v akejkoľvek situácii.

5. Ženy ti s radosťou nechajú na seba kontakt a budú sa chcieť s tebou stretnúť aj opakovane.

6. Budeš pre ženy oveľa sympatickejší a dokážeš im vyčariť úsmev na tvári.

7. Ženy ťa nebudú viac vnímať iba ako kamaráta.

8. Naučíš sa vyvolávať v ženách túžbu a chuť pobozkať ťa.

9. Budeš ženu vedieť nielen získať, ale aj udržať v dlhodobom vzťahu.

10. A ju ani len nenapadne podviesť ťa s niekým iným, pretože bude pri tebe šťastná a spokojná.

Všetky tieto (a ďalšie) zlepšenia dosiahli už tisíce chlapov, ktorí navštevovali môj blog akozbalit.sk, prečítali si moju prvú knihu Príťažlivosť alebo absolvovali niektorý z mojich prémiových programov a zaviedli naučené informácie do praxe.

Si pripravený? Dnes je rad na tebe…

POĎAKOVANIE

Nezískal som síce Oskara, aby som prednášal ďakovnú reč, no toto je moja kniha a ja cítim, že potrebujem povedať pár slov a poďakovať tým, bez ktorých by nikdy nevznikla. Tým, ktorí mi verili a stáli za mnou. Je ich pravdaže oveľa viac, ako sa ich zmestí na túto stránku, no chcem vymenovať aspoň tých najdôležitejších.

V prvom rade chcem poďakovať mojim rodičom. Klišé, ja viem. No oni môžu za to, že tu dnes som. A nech sme mali v minulosti akékoľvek nezhody kvôli môjmu rebelstvu a tvrdohlavosti, nevzdali to so mnou a vychovávali ma najlepšie, ako vedeli. Špeciálne ďakujem mojej mamine, ktorá verila, že dokážem veľké veci ešte dávno predtým, ako som tomu reálne uveril ja.

Veľká vďaka patrí aj môjmu bratovi, ktorý je zároveň mojím najlepším priateľom a už roky mi pomáha s vecami okolo firmy. Každý jeden deň mi uľahčuje prácu na pozadí, aby som sa ja mohol venovať podstatnejším veciam, napĺňal svoje poslanie a mohol sa naplno venovať tým, ktorí to potrebujú. Som rád, že máme skvelý vzťah, firmu berie ako svoju a robí pre ňu to najlepšie, čo vie.

Nesmiem zabudnúť ani na ľudí v mojom tíme okolo projektu akozbalit.sk, ktorí to so mnou doteraz vydržali a pomáhajú mi na tejto ceste - Maťke, Kennymu, Lenke, Valeriánovi a Peťke. Bez nich by som nemal priestor ani čas napísať túto knihu. Sú to ľudia, ktorých nie je na prvý pohľad vidieť, pretože pracujú na pozadí, no v mnohých veciach sú oveľa dôležitejší ako ja a bez nich by som to už dávno zabalil.

Moje ďakujem patrí aj mojim svokrovcom, s ktorými mám skvelý vzťah, prijali ma do svojej rodiny, pomáhajú mi a poskytli mi strechu nad hlavou.

No a najväčšia vďaka patrí mojej manželke, Evke, ktorá už 5 rokov stojí po mojom boku a je priamo aj nepriamo zodpovedná za všetky moje úspechy. Nie nadarmo sa hovorí, že za každým úspešným mužom hľadaj ženu. Akceptuje, rešpektuje a miluje ma takého, aký som, so všetkými chybami aj nedostatkami. Pri nej môžem byť skutočne sám sebou. Vytvára mi prostredie, v ktorom môžem v kľude pracovať, a to so všetkým, čo je k tomu potrebné. Som rád, že mi aj priamo pomáha s projektom a stará sa nielen o mňa, ale aj o “mojich chlapov” na zákazníckej podpore.

Ďakujem každému, kto mi posledné roky prišiel do cesty, inšpiroval ma a mohol som sa od neho učiť.

AKO SI ODNESIEŠ Z TEJTO KNIHY MAXIMUM

Chcem docieliť, aby si z rád, o ktoré sa s tebou chystám v nasledujúcich stránkach podeliť, vyťažil čo najviac. V tejto knihe sa nachádza zlato a bola by škoda, keby si si z nej odniesol len 5 či 10 %, ako býva zvykom, keď knihy prechádzaš bežným spôsobom. Chcem ti dať do rúk stratégiu a systém, vďaka ktorému si po prečítaní knihy budeš pamätať 20, 30 či dokonca 50 %. Aký dopad bude mať potom táto kniha na tvoj život?

Nie som tak naivný, aby som si myslel, že využiješ všetko, čo sa dozvieš. Som si však istý, že postup, ktorý ti teraz dám, ti pomôže dosiahnuť 3, 5 či 10× lepšie výsledky v porovnaní s tým, aké by si dosiahol bez neho. Tento postup som prvýkrát objavil v knihe Ako si získavať priateľov a pôsobiť na ľudí, ktorú napísal Dale Carnegie, a vďaka nemu som si z danej knihy (a mnohých ďalších) odniesol oveľa viac.

Už si nedočkavý, však? “Carnegieho metóda” je hneď prvým krokom všetkých mojich vzdelávacích materiálov pre chlapov. Vďaka nej chlapi dosahujú výsledky oveľa rýchlejšie a pravdepodobnejšie. Aj ty chceš predsa výsledky a nie len ďalšiu knihu, do ktorej si investoval svoje peniaze a po pár dňoch skončí niekde na poličke zapadnutá prachom, je tak? Túto metódu môžeš využiť aj pri čítaní iných kníh či čohokoľvek, čo sa budeš chcieť naučiť. Zostane ti to tak lepšie v pamäti.

PÄŤ KROKOV PRE VYŽMÝKANIE MAXIMA Z TEJTO KNIHY:

1. Prečítaj si kapitolu a zisti, o čom zhruba je, aby si mal prehľad a nadhľad.

2. Vezmi do ruky ceruzku alebo pero a znovu si prečítaj danú kapitolu, no tentoraz pomalšie a pozornejšie. Pri čítaní sa zastavuj a ihneď sa zamýšľaj nad tým, ako môžeš dané informácie využiť pre seba. Pouvažuj, kde si doteraz ty robil chyby. Zároveň si podčiarkuj dôležité myšlienky či vety.

3. Po prečítaní kapitoly knihu zavri a okamžite začni rady z nej aplikovať do svojho života. Pomôžu ti k tomu aj cvičenia na konci každej kapitoly.

4. Ďalší deň prejdi na nasledujúcu kapitolu, ale najprv si zrekapituluj svoje poznámky a podčiarknuté veci zo všetkých predchádzajúcich kapitol.

5. Opakuj postup od kroku 1 a prečítaj si novú kapitolu.

Dáva ti to zmysel? Týmto spôsobom prejdeš celú knihu. Najprv ti jej čítanie bude zaberať len chvíľku, a to je v poriadku. No čím ďalej budeš v knihe postupovať, tým si budeš predchádzajúce veci viac a viac opakovať. Týmto spôsobom všetky tie “staršie” informácie nielenže nezabudneš, ale budeš ich mať dokonca lepšie vryté do pamäti, osvojíš si ich oveľa ľahšie a stanú sa tvojím novým ja.

V momente, keď sa dostaneš na koniec knihy, budeš cítiť vo svojom živote zmenu. Je to jednoduché, no zároveň veľmi účinné. Všetky knihy a kurzy, ktoré som prechádzal spomínaným Carnegieho spôsobom, mi výrazne ovplyvnili život a veľa z toho, čo som sa naučil, som zaviedol aj do praxe. Koniec koncov, o to ide, no nie? Ostatné knihy zapadli prachom na mojej poličke…

Je iba na tebe, ako budeš knihou prechádzať ty. Ty si vyber, čo je pre teba lepšie. Teraz, keď si vyzbrojený tajnou Carnegieho zbraňou, môžeme sa do toho spoločne pustiť, čo povieš? Viem, že už si nedočkavý. Poďme na to.

ÚVOD

-

„Ak máte nudný, nešťastný život, pretože ste počúvali matku, otca, učiteľa, kňaza alebo nejakého chlapíka v televízii, ktorí vám hovorili, ako máte žiť, potom si to zaslúžite.” Frank Zappa

Chceš si nájsť konečne priateľku a nebyť viac sám. Ja viem, je to na prd. Ešte si žiaden poriadny vzťah nemal. Štve ťa to o to viac, keď vidíš vonku zamilované páriky, väčšina tvojich kamošov už nejakú babu má a tvoja rodina si ťa začína doberať, že týmto tempom zostaneš na ocot. Tebe sa však páčia ženy, ktoré o teba nemajú veľký záujem. Chcel by si ideálne nejakú krásnu, sexi a inteligentnú, že? A aby sa navyše o teba starala. Aby bola milá. Aby ti navarila. Aby sa chcela s tebou stále milovať. Aby si bol pre ňu jediný chlap na svete a iných neriešila.

No na druhej strane sa bojíš sklamania a máš strach, že by ti ublížila. Že by sa zahrávala s tvojimi citmi. Už si ten pocit, pravdepodobne, zažil. Viem, nie je to bohviečo. Avšak, nech si mal doteraz akékoľvek skúsenosti so ženami, aj tak to budeš skúšať znova a znova, až kým tú svoju vysnívanú nenájdeš, nemám pravdu?

My ľudia sme naprogramovaní, aby sme žili v pároch. S niekým, koho milujeme a kto miluje nás. Keď nemáš tú svoju polovičku, nie si úplný. Cítiš, že niečo tomu stále chýba. Áno, prečítal si si moju knihu Príťažlivosť a konečne si začal na sebe makať. Uvedomuješ si, že k tomu, aby si získal tú najlepšiu možnú partnerku pre seba, potrebuješ rásť a zlepšovať sa. Zvyšuješ svoju hodnotu. Vzdelávaš sa, zarábaš peniaze, venuješ sa svojim koníčkom a si rád, keď máš aspoň jeden večer čas na priateľov a môžeš si konečne oddýchnuť. Chceš si nájsť skvelú ženu. No ona stále nie a nie prísť ti do cesty. Kde sa stala chyba?

NEBUDE TO TAKÉ ĽAHKÉ

Naši rodičia a ich rodičia nemali kedysi toľko možností spoznať niekoho nového, ako máme dnes my. Hlavne, keď žili na dedine. Chodilo sa iba na venček, čaj o piatej, rôzne zábavy či tancovačky. Aj možnosti cestovania boli obmedzené. Dávali sa dokopy veľmi mladí a častokrát s prvým potenciálnym partnerom, na ktorého narazili. Čo tam po tom, či bol vhodný. Bolo treba konať. Čím skôr. Chlapi odchádzali v osemnástich na vojnu a mnohí z nich už nechávali doma ženy aj s deťmi. Zostať nezadaný po 25-ke bola spoločenská hanba a musela sa platiť staromládenecká daň. Vieš si to predstaviť?

A dnes? Najprv škola a kariéra, potom vzťahy. Mladí v 25-ke ešte len končia výšku, pomaly sa rozhliadajú a zostávajú rodičom na krku do tridsiatky. Nie je problém dokonca naraziť na tridsiatnikov, ktorí ešte poriadne nemali vzťah. Pritom máme dnes oveľa viac možností, kde môžeme naraziť na svojho vysnívaného partnera. A do toho prišiel aj internet, zoznamky, sociálne siete či rôzne zoznamovacie párty. Ženy si každodenne užívajú záujem množstva chlapov. Je teda z čoho vyberať.

No to zároveň spôsobuje, že máme oveľa vyššie nároky a očakávania od budúceho partnera, ako mali naši rodičia kedysi. Neviažeme sa bezhlavo. Už nemusíme. Žiadna vojna či rôzne predsudky. Ani spoločenský tlak. Chceme sa viac spoznávať, hrať sa, užívať si. No ľúbiť nakoniec nemá kto.

A tak len čakáme. Kým nenarazíme na tú pravú. Pretože: „Láska sa nehľadá. Ona si nás nájde sama,” akoby som počul z nie jedných úst. A ty stále len dúfaš, že si nejakú skvelú ženu do svojho života pritiahneš. Veď tak by to malo fungovať, keď už na sebe makáš, no nie? Sadneš si k baru a ženy ti budú samy skákať do náručia, lebo ty zvyšuješ svoju hodnotu. Nie. Takto to, žiaľ, nefunguje. Špeciálne v prípade, keď si ešte stále chlap (dúfam).

Pozri, ženy nebudú robiť prvý krok. Ten je na tebe. Aj keď mnohí chlapi akosi spohodlneli a čakajú, že ženy spravia všetko za nich. Vraví sa: „Kto hľadá, nájde.” A to by si mal začať robiť aj ty. Zdvihnúť zadok a aktívne tú svoju vysnívanú hľadať. Každý deň. Stretávať sa, spoznávať nové ženy, a keď už tú vhodnú ženu pre seba nájdeš, tak by si ju mal vedieť aj získať.

VÝZVY INTROVERTA

Ja som v tomto nebol iný. O to horšie, že som (ešte stále) introvert. Vždy som sa v mladosti zaujímal iba o moje spolužiačky. Boli sme predsa v jednej triede. Tam nebolo treba nikoho oslovovať a nemali mi kam utiecť. Roky som sa sústredil a upínal iba na jednu z nich, no ona ma nechcela a zďaleka nebola pre mňa najvhodnejšia. Ženy, ktoré som chcel, nechceli mňa. No iné ma nezaujímali.

Mal som príliš nízke sebavedomie. Nadväzovanie kontaktu s novými neznámymi ženami bolo kedysi pre mňa nepredstaviteľné. Mal som strach otvoriť ústa. Nevedel som, ako mám vôbec za nejakou krásnou ženou prísť a čo jej mám povedať. Znervóznel som, potili sa mi ruky, červenal som sa v tvári a mal som strach, že ma odmietne či dokonca vysmeje. Radšej som teda nespravil nič. A tak to aj dopadlo. Do mojich 22 rokov som bol panic. Mohol som si za to sám.

Našťastie, som si to začal uvedomovať. Bolo už na čase, no nie? Začal som robiť veci, ktoré som predtým nerobil. Pomaly a zľahka. Prísť za extrémne krásnou ženou, bolo pre mňa ešte stále niečo, čo si vyžadovalo nadľudský výkon, no vedel som, že to dokážem. Raz. Videl som ostatných chalanov, ktorí to dokázali. A nie vždy boli krajší odo mňa. Jednoducho, mali to, čo som ja vtedy nemal. Gule. Bolo teda nutné ich znovu nájsť a začať používať.

Začal som si so ženami písať na internete, stretával som sa s nimi a postupne som sa zakecával s neznámymi ľuďmi a ženami aj vonku. Robil som veci, z ktorých som mal predtým strach. Áno, odmietali ma a padal som na hubu. Áno, bolelo to a nebolo mi to jedno. Ako introvert som to vždy ťažko znášal. No časom, pri dostatočnom množstve pokusov, mi to prišlo úplne prirodzené a prestal som si z toho robiť ťažkú hlavu. Zvykol som si.

V priebehu troch rokov som spoznal stovky žien. Rástlo mi sebavedomie, zlepšoval som sa v konverzáciách aj vo flirtovaní a spoločnosť či pozornosť žien som si začal užívať. Doslova. Trénoval som denno-denne. Naberal som skúsenosti. Pri každej príležitosti. No a jedného dňa som narazil presne na takú ženu, akú som vždy chcel. Nie náhodou či ranou osudu. Konečne som bol na ňu pripravený. Aj keď som to pri nej nemal ani zďaleka také ľahké (čo sa dozvieš neskôr), nakoniec som ju získal a dnes je to už 5 rokov, čo sme spolu.

DNES JE TO MOŽNÉ UŽ AJ PRE TEBA

Pozri, ja tu nie som od toho, aby som ťa niečo “učil”. Ja sám mám ďaleko od dokonalosti, nezbalil som tisíce žien a neoslavoval som ani diamantovú svadbu. Aj ja občas robím chyby ako ktokoľvek iný (väčšinou preto, že sa nedržím vlastných rád :)). Chcem byť však tvoj parťák, ktorý ti bude kryť chrbát. Budem s tebou zdieľať moju cestu a príbeh, v ktorom nájdeš mnoho vecí aj pre seba. Vyvaruješ sa tak mnohým chybám, ktoré som spravil ja, a dostaneš sa tak do cieľa oveľa rýchlejšie a s menším úsilím.

Slovné spojenie “Ako ju získať” má dva významy. To, o čo sa s tebou podelím, ti pomôže viac si užívať a mať so ženami viac sexu, ak je to práve to, čo chceš. Je len na tebe, čo budeš robiť na tej ceste do skutočného vzťahu. Konečným cieľom je však nájsť si partnerku, s ktorou budeš mať naplnený vzťah a budete spoločne kráčať životom. Jeden druhého budete robiť lepším človekom, ako keby bol každý z vás sám. Aj keď ti budem odhaľovať množstvo postupov a návodov, ako priniesť do tvojho života viac žien (a finálne aj tú tvoju vyvolenú), tak táto kniha nebude o ženách. Bude o tebe.

Nezáleží na tom, kto si, odkiaľ pochádzaš, ako vyzeráš (do istej miery), čomu sa venuješ, či si už doteraz nejakú babu mal, či si nízky, blonďavý, plešatý… Môžeš mať ženy a život, ktoré si doteraz nemal. Keď aplikuješ informácie z tejto knihy do praxe, budeš mať vo svojom okolí obrovské množstvo žien, z ktorých si budeš môcť vyberať. Nie jednu. Nie desať. Stovky. Baviť sa s nimi s ľahkosťou, bez stresu a flirtovať s nimi, bude pre teba tak automatické a prirodzené, ako zaviazať si šnúrky na topánkach. Budeš si užívať ich pozornosť, záujem, budú sa chcieť s tebou stretávať, tráviť s tebou svoj čas a áno, budú mať pri tebe aj hriešne myšlienky. A ty si nakoniec zvolíš tú, s ktorou budeš chcieť riešiť aj niečo viac. Páčilo by sa ti niečo také?

To, o čom sa tu budeme baviť, nemá nič spoločné so šťastím či osudom. Ani chlapi, ktorí sú žiadaní a u žien úspešní sa na takéto niečo nespoliehajú. Nie, oni sa s tým dokonca ani nenarodili. To, že sú dnes úspešní a majú ženy, o ktorých sa tebe len sníva, je už len výsledok, ktorý vidíš navonok a prehliadaš tú cestu a drinu, ktorá stojí za tým. Úspech je o tvrdej práci až z 90%. Ten zvyšok je o “talente” či o predpokladoch. Všetci máme možnosť rozhodnúť sa a vybrať si cestu, ktorou pôjdeme. Štartujeme z rovnakej pozície. No tí úspešní robia vo svojom živote veci inak. A mojím poslaním je odhaliť ti AKO.

ZAČNI HNEĎ ALEBO ZOSTAŇ NAVŽDY SÁM

Chceš vedieť, čo robili títo chlapi inak? Prečo sú tam, kde sú? V prvom rade, tiež majú vo svojom živote problémy. Rovnako ako ja či ty. Tiež sa im občas nedarí, sú sklamaní, odmietnutí a frustrovaní. No s jediným rozdielom. Oni sa tomu nevyhýbajú. Uvedomujú si, že život sa s nimi nebude maznať a nedá im nič zadarmo. Všetko, čo chcú, si budú musieť vziať. A tvrdo si to odmakať. Prekážky berú ako výzvy. Padajú na hubu, no opäť vstanú. Znova a znova, až kým neuspejú.

Nesústreďujú sa primárne na ženy a nepodmieňujú im celý svoj život. Žijú život, ktorý im prináša množstvo žien a tiež záujmu od žien. Uvedomujú si však, že nestačí iba pracovať na sebe a priťahovať ženy, ale keď niečo chcú, zdvihnú zadok a aktívne za tým idú. Robia prvý krok, otvárajú ústa a zoznamujú sa. Vedia, že na to, aby našli tú svoju vyvolenú, budú musieť spoznať množstvo žien. Áno, väčšinou im to nevýjde a u mnohých žien neuspejú, no kvôli tej jednej to stojí za to.

Môžeš však ďalej sedieť doma na riti a čakať, že tá tvoja vyvolená sa jedného dňa “zázračne” ocitne v tvojom živote. Kľudne si frfli, vyhováraj sa a sťažuj, prečo práve ty nemáš “šťastie na ženy”, a že život je k tebe nespravodlivý. Hľadaj ďalej dôvody, prečo to práve ty nedokážeš. Pokojne to vzdávaj po pár pokusoch a vykašli sa na to. Ty s tým budeš žiť. Nikto iný. Ak je tvoj život plný samoty, frustrácie, hnevu a nechute, pokojne v tom pokračuj ďalej, keď ti to takto vyhovuje. Mám ale také tušenie, že chceš viac, je tak? Čo tak skúsiť niečo iné?

Na to, aby si mal úspechy so ženami, nepotrebuješ byť na ne expert alebo sa stať profi zvodcom, ktorý si z nekonečného oslovovania žien na ulici a získavania ich čísel spraví šport. Nepotrebuješ si ich dokonca ani kupovať (myslím darčekmi) či splniť im všetko, čo im uvidíš na očiach, ani sa im pchať do zadku kvôli tomu, aby ťa chceli.

Táto kniha ti môže zmeniť život. Pomôže ti konečne si nájsť tú svoju vysnívanú ženu a nie len čakať, že ti jedného dňa príde do cesty. V tejto knihe ťa budem nabádať k tomu, aby si išiel do praxe a spoznával ženy bez toho, aby si pôsobil zúfalo či nadržane. A nakoniec sa dopracuješ k tej svojej úplne prirodzenou cestou, bez používania rôznych manipulačných techník či hrania sa na niekoho, kým nie si. Verím, že to ani nechceš.

ČO SA DOZVIEŠ

Je toho toľko, o čo sa chcem s tebou podeliť. V mojej prvej knihe Príťažlivosť som sa s tebou podelil o koncepty budovania príťažlivej osobnosti, vďaka čomu sa budú na teba ženy pozerať inak a budú ťa chcieť takého, aký skutočne si. No ako si už správne pochopil, iba priťahovať ženy nestačí. Je nutné vedieť, aké ženy sú pre teba vhodné a následne ich aj aktívne stretávať, spoznávať a nakoniec vedieť, ako ich získať aj do vzťahu. Túto knihu som poňal ako praktický návod, ako krok po kroku získaš ženu svojich snov. Si pripravený?

V prvej časti si najprv tú svoju pravú vysnívaš. Zistíš, akú ženu vlastne chceš. Pochopíš, ako ženy myslia, akého chlapa si hľadajú do života a s akým chcú nakoniec niečo riešiť. Dozvieš sa, ako byť chlapom, ktorý bude do svojho života získavať ženy, aké chce a bude spokojný s nimi či bez nich.

V druhej časti ju následne stretneš. Naučíš sa novému správaniu a návykom, ktoré ti pomôžu stretávať viac žien, aby si si tú najlepšiu možnú pre seba mal z čoho vyberať. Aj keď sa ti na prvý pohľad budú zdať niektoré z týchto nových návykov neľahké, v skutočnosti sú to len malé zmeny v tvojom správaní, ktoré zmenia tvoje výsledky so ženami. V tejto časti sa budeme sústreďovať najmä na to, aby si si zvýšil šance, že narazíš na tú svoju pravú. Zistíš, ako nadviazať rozhovor s neznámou ženou kdekoľvek vonku a za akýchkoľvek okolností, ako sa s ňou zoznámiť a behom pár minút získať na ňu kontakt v prípade, že ju budeš chcieť spoznávať aj ďalej.

V tretej časti ju spoznáš bližšie. Odhalím ti, ako sa s ňou ďalej baviť, stretávať, vybudovať spojenie, sympatie a dôveru. Ako získaš zmysel pre humor, ako toto prvé stretnutie zvládneš na výbornú a ako si zabezpečíš, že sa bude chcieť s tebou stretnúť znova. Spoznáš ju natoľko, aby si sa mohol rozhodnúť, či ju chceš iba ako kamarátku, alebo si s ňou budeš vedieť predstaviť aj niečo viac.

No a v záverečnej štvrtej časti ju získaš. Následne, ak budeš chcieť byť viac ako len jej kamarát, bude potrebné zapracovať na tom, aby ťa len ako kamaráta nevnímala a aj ona videla v tebe potencionálneho milenca a partnera v jednom. Dozvieš sa, ako ju prvýkrát pobozkať so stopercentnou istotou a ako sa následne prepracovať z randenia do vzťahu. Tým však ešte neskončíme. Dôležité bude udržať tú iskru v začiatkoch a neprísť o ňu, aj na to sa spolu pozrieme.

V každej kapitole budem s tebou navyše zdieľať aj krátke príbehy a výsledky chlapov ako si ty, ktorí už moje rady aplikovali u seba. Budú ťa inšpirovať a uvidíš, že tieto veci fungujú nie len pre mňa. Na konci každej kapitoly nájdeš aj rôzne aktivity a výzvy, ktoré ti následne pomôžu zaviesť teóriu do praxe. Pretože iba to, čo skutočne spravíš, sa ráta.

AKO PREKONAŤ PREKÁŽKY

Možno si teraz hovoríš: „Fúha, toto asi nebude pre mňa. Neviem, či to zvládnem.” Nebude? Naozaj? Z nejakého dôvodu máš práve teraz túto knihu v rukách. Nezvládneš to iba v prípade, že nebudeš ochotný niečo spraviť pre svoju zmenu, aby si sa posunul ďalej. Možno si v tomto momente neveríš a ospravedlňuješ si to výhovorkami, že ty to vlastne ani nepotrebuješ, si takto spokojný, nemáš na ženy čas a ony aj tak idú iba po peniazoch a výzore.

Nie je to však o tom, že by si nezvládol to, čo som zvládol ja (introvert) či ostatní chalani, ktorých ti budem v knihe postupne predstavovať. To, či veci, ktoré budem s tebou zdieľať, zapracuješ do svojho života alebo nie, je iba na tebe. Ja som tu preto, aby som ti dal do rúk návod, ktorý môžeš využiť k tomu, aby si si skrátil cestu k svojej vysnívanej.

Sprav sám sebe láskavosť. Nevracaj sa ku všetkým tým výhovorkám a večnému vyplakávaniu, prečo to akurát ty nedokážeš. Počúvam to od chlapov, ktorí mi píšu, deň čo deň. Občas mám sto chutí týchto chlapov zmlátiť zväzkom cibule (aby mali skutočný dôvod plakať). Preboha, veď sme chlapi! Nie ufňukané bábovky. Tak sa tak začni konečne správať a hľadaj riešenia. Ako?

Nepoznáš dostatok žien? Tak prestaň sedieť doma, leštiť si bambus, začni chodiť viac medzi ľudí a zoznamuj sa. Nevieš, o čom sa baviť so ženami? Zaujímaj sa o ne, pýtaj sa, nechaj ich rozprávať a počúvaj ich. Si len ich kamarát? Tak sa prestaň ako kamarát správať a nerob veci, ktoré si doteraz robil a ktoré ťa priviedli do tohto nežiadúceho stavu. Nie je to žiadna jadrová fyzika. Pri tomto platí moja obľúbená veta: „Kto chce, hľadá spôsoby, kto nie, dôvody.” Môžeš si vybrať iba z dvoch možností. Buď budeš mať výhovorky, alebo výsledky. Čo z toho si vyberieš ty? Je to na tebe.

Ku knihe som pre teba pripravil členskú zónu s rozširujúcimi materiálmi, videami či konverzáciami, ku ktorým môžeš získať okamžitý prístup zdarma na: www.akojuziskat.sk/bonusy.

Časť prvá

-

VYSNÍVAJ SI JU

KAPITOLA PRVÁ

TÁ PRAVÁ

Ako si vybrať tú správnu ženu pre seba

-

„Musíš vedieť, do ktorého prístavu smeruješ, aby si

chytil ten správny vietor, ktorý ťa tam povedie.“

Lucius Annaeus Seneca

ISBN 978-80-972296-1-0

Vytvorenie elektronickej verzie Dibuk, s. r. o., 2017

Vytvorené prostredníctvom Publico.sk

Table of Contents

APLIKOVANÍM INFORMÁCIÍ A RÁD Z TEJTO KNIHY DOSIAHNEŠ ZLEPŠENIE V DESIATICH SMEROCH:

POĎAKOVANIE

AKO SI ODNESIEŠ Z TEJTO KNIHY MAXIMUM

ÚVOD

Nebude to také ľahké

Výzvy introverta

Dnes je to možné už aj pre teba

Začni hneď alebo zostaň navždy sám

Čo sa dozvieš

Ako prekonať prekážky

1. TÁ PRAVÁ

2. PÁN BOŽSKÝ

3. HRA ČÍSEL

4. SEBADÔVERA

5. PRVÝ KROK

6. ZOZNÁMENIE

7. KONTAKT

8. ONLINE

9. PRVÉ RANDE

10. SPOJENIE

11. PASCA MENOM FRIENDZONE

12. SEXUÁLNE OBRAZY

13. PRVÝ BOZK

14. KEĎ JU CHCEŠ

15. ZAČIATKY VZŤAHU

ZHRNUTIE A ZÁVER